Virallinen lehti nro C 096 , 08/04/1999 s. 0074



KIRJALLINEN KYSYMYS P-2322/98 esittäjä(t): Francesco Baldarelli (PSE) komissiolle (13. heinäkuuta 1998) Aihe: Sisämarkkinoiden avaaminen Makedonian tasavallassa Viittaan seuraaviin seikkoihin: - EU:lla on vakiintuneet taloudelliset ja yhteiskunnalliset suhteet Makedonian tasavaltaan. - Yhteistoimintaa harjoitetaan rakenteellisena vuoropuheluna, jonka pohjalta unioni on toiminut Makedoniassa välittömästi eri alojen yhteistyö- ja tukiohjelmien kautta. - Makedonian tasavalta on liittynyt kansainvälisiin kauppasopimuksiin. - Makedonian hallitus on useaan otteeseen ja monilla eri aloilla asettanut esteitä teollisuuden ja kaupan aloitteille ja toiminut täten EU:n ja sen jäsenvaltioiden kanssa harjoittamansa yhteistoiminnan hengen sekä kahdenvälisten ja kansainvälisten sopimusten vastaisesti. - Äskettäin perustettiin Makedonian lain mukainen yhteisyritys Apimak, joka toimii energian tuotannon alalla ja jossa italialainen osapuoli on mukana 52 prosentin osuudella. - Yhtiö on toiminut niiden yhteistoimintaperiaatteiden mukaisesti, joihin kolmansien maiden kanssa tehdyt sopimukset perustuvat ja jotka Makedonian hallitus aluksi hyväksyi. - Yrityksen toimintamahdollisuuksia on rajoitettu lukuisin erilaisin toimenpitein, jotka ovat omiaan estämään öljytuotteiden ja niiden johdannaisten kaupallistamisen. - Toimenpiteet perustuvat hallituksen päätökseen, jonka tarkoituksena on estää öljytuotteiden tuonti, ja hallinnollisiin määräyksiin (luvat); ne haittaavat sisäistä kilpailua ja ovat ristiriidassa sellaisen markkinoiden vapauttamisen kanssa, johon Makedonian tasavalta on sitoutunut suhteissaan EU:hun. - Tällaiset toimet ovat asiattomia, koska mainitun yhtiön markkinaosuus olisi ollut pieni, enintään 10 prosenttia muutaman toimintavuoden jälkeen. Pyydän komissiolta vastausta seuraaviin kysymyksiin: 1. Kuinka on mahdollista, että luodaan edellä kuvatun kaltaisia tilanteita, jotka ovat jyrkästi ristiriidassa kansainvälisen oikeuden ja vakiintuneiden EU-suhteiden kanssa? 2. Aikooko Euroopan komissio ottaa asian esiin edellä esitetyn ja muiden tuntemiensa tapausten johdosta mahdollisimman pikaisesti kahdenvälisissä yhteyksissä, jotta taloudelliset ja kauppasuhteet Makedonian tasavaltaan palautuisivat normaaleiksi? Komission jäsenen Hans van den Broekinkomission puolesta antama vastaus (3. elokuuta 1998) Yhteisön ja entisen Jugoslavian tasavallan Makedonian taloudelliset suhteet ovat parantuneet huomattavasti vuoden 1995 lopun jälkeen ja äskettäin erityisesti 1. tammikuuta 1998 voimaan tulleen yhteistyösopimuksen seurauksena. Komissio tuntee kuitenkin ne ongelmat, joita useilla yhteisön sijoittajilla, mukaan lukien arvoisan parlamentin jäsenen mainitsema tapaus, on ollut entisessä Jugoslavian tasavallassa Makedoniassa. Entinen Jugoslavian tasavalta Makedonia ei ole Maailman kauppajärjestön (WTO) jäsen. Toisaalta maa on hakenut WTO:n jäsenyyttä ja sen olisi tästä syystä noudatettava asiaankuuluvia sääntöjä. Komissio on myös arvoisan parlamentin jäsenen kanssa yhtä mieltä siitä, että tuonnin kieltämistä kyseessä olevassa tapauksessa voidaan pitää sen kahdenvälisessä yhteistyösopimuksessa vahvistetun periaatteen loukkaamisena, joka kieltää yhteisöstä tulevan tuonnin syrjimisen. Yhteistyösopimuksella perustetun yhteistyöneuvoston ensimmäisessä kokouksessa Skopjessa 20. ja 21. maaliskuuta 1998 komissio korosti jo sitä, että on tärkeää luoda perusedellytykset maan kipeästi tarvitsemia ulkomaisia suoria sijoituksia varten ja edistää teollista yhteistyötä ja kauppaa. Komissio aikoo kaikissa asianmukaisissa kahdenvälisissä yhteyksissä muistuttaa viranomaisia niiden vastuusta tässä suhteessa yleensä ja myös arvoisan parlamentin jäsenen mainitsemassa erityistapauksessa.